Document ID: 32004R1260

ΚΑΝΟΝΙΣΜΌΣ (ΕΚ) αριθ. 1260/2004 ΤΗΣ ΕΠΙΤΡΟΠΉΣ
της 8ης Ιουλίου 2004
για τροποποίηση του κανονισμού (ΕΚ) αριθ. 838/2004 σχετικά με μεταβατικά μέτρα για την εισαγωγή μπανανών στην Κοινότητα λόγω της προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας,
την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 41 πρώτο εδάφιο,
τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας (1),
Εκτιμώντας τα ακόλουθα:
(1)
Ο κανονισμός (ΕΚ) αριθ. 896/2001 της Επιτροπής (2), θέσπισε τις λεπτομέρειες εφαρμογής του κανονισμού (ΕΟΚ) αριθ. 404/93 όσον αφορά το καθεστώς εισαγωγής μπανανών στην Κοινότητα.
(2)
Ο κανονισμός (ΕΚ) αριθ. 838/2004 της Επιτροπής, της 28ης Απριλίου 2004 (3), ενέκρινε τα αναγκαία μεταβατικά μέτρα για να διευκολυνθεί το πέρασμα από τα υφιστάμενα καθεστώτα στα νέα κράτη μέλη πριν από την προσχώρηση, στο καθεστώς εισαγωγής που θα προκύψει από την κοινή οργάνωση αγοράς στον τομέα της μπανάνας. Για να διευκολυνθεί ο εφοδιασμός της αγοράς και ειδικότερα στα νέα κράτη μέλη, ο κανονισμός αυτός καθόρισε προσωρινά μια πρόσθετη ποσότητα στις ποσοστώσεις που άνοιξαν για την εισαγωγή προϊόντων καταγωγής όλων των τρίτων χωρών από το άρθρο 18 παράγραφος 1 του κανονισμού (ΕΟΚ) αριθ. 404/93, με τους ίδιους δασμολογικούς όρους, για την περίοδο από την 1ή Μαΐου έως τις 31 Δεκεμβρίου 2004.
(3)
Προσωρινά, για την έκδοση πιστοποιητικών εισαγωγής για μια πρώτη μερίδα στις αρχές του Μαΐου 2004, ο κανονισμός (ΕΚ) αριθ. 838/2004 θέσπισε τις διατάξεις που είναι αναγκαίες για τον καθορισμό μιας προσωρινής ποσότητας αναφοράς για τους παραδοσιακούς εμπορευομένους και μιας προσωρινής χορήγησης μεριδίου για τους μη παραδοσιακούς εμπορευομένους. Ο καθορισμός αυτός θα έπρεπε να επιτρέψει στις αρμόδιες εθνικές αρχές να διενεργήσουν ελέγχους και επαληθεύσεις των εγγράφων και των παραστατικών που υποβλήθηκαν από τους εμπορευομένους, να προβούν στις διορθώσεις των δηλώσεων που έγιναν σε εφαρμογή των άρθρων 4 και 5 του κανονισμού (ΕΚ) αριθ. 414/2004 της Επιτροπής (4) ή των εθνικών διατάξεων που έχουν τον ίδιο στόχο που εγκρίθηκαν από τα νέα κράτη μέλη και να διορθώσουν ενδεχομένως τις ανακοινώσεις που αναφέρονται στο άρθρο 7 παράγραφος 3 του ιδίου κανονισμού ή προβλέπονται από τις εθνικές διατάξεις που εγκρίθηκαν για το σκοπό αυτό από τα νέα κράτη μέλη έγκαιρα πριν από το άνοιγμα μιας νέας μερίδας της πρόσθετης ποσότητας.
(4)
Μετά το πέρας των εργασιών ελέγχου που διενεργήθηκαν από τα κράτη μέλη σε συνεργασία με την Επιτροπή, και με βάση την ανακοίνωση των ενοποιημένων στοιχείων, πρέπει να προβλεφθεί για την περίοδο από την 1ή Μαΐου έως τις 31 Δεκεμβρίου 2004, ο καθορισμός από τις αρμόδιες εθνικές υπηρεσίες, κατά περίπτωση, της ειδικής ποσότητας αναφοράς των παραδοσιακών εμπορευομένων ή της ειδικής χορήγησης μεριδίου των μη παραδοσιακών εμπορευομένων. Λαμβάνοντας υπόψη τις δυσκολίες που αντιμετώπισαν οι παραδοσιακοί εμπορευόμενοι για να λάβουν αντίγραφο των αποδείξεων που απαιτούνται για τη θέση σε ελεύθερη κυκλοφορία στη χώρα προορισμού, δικαιολογείται να προβλεφθεί ότι αυτή η ειδική ποσότητα αναφοράς καθορίζεται μέσω των δικαιολογητικών και των εγγράφων που προβλέπονται από το άρθρο 6 παράγραφοι 2 και 4 του κανονισμού (ΕΚ) αριθ. 414/2004, όπως τροποποιήθηκε από τον κανονισμό (ΕΚ) αριθ. 689/2004.
(5)
Για το διαχειρισμό της πρόσθετης ποσότητας που καθορίστηκε στο άρθρο 3 του κανονισμού (ΕΚ) αριθ. 838/2004, πρέπει, αφενός μεν να καθοριστεί οι συντελεστές που θα εφαρμοστούν στις συνολικές ποσότητες που ανακοινώθηκαν από τα κράτη μέλη και αφετέρου, να προβλεφθεί ο καθορισμός του συντελεστού προσαρμογής που οι αρμόδιες υπηρεσίες πρέπει να εφαρμόσουν στην ατομική ποσότητα κάθε εμπορευομένου για την περίοδο από την 1ή Μαΐου έως τις 31 Δεκεμβρίου 2004.
(6)
Πρέπει να καθοριστεί η διαθέσιμη ποσότητα για την έκδοση των πιστοποιητικών για τη εισαγωγή μπανανών στα νέα κράτη μέλη, στο πλαίσιο μιας δεύτερης μερίδας από τον Ιούλιο 2004 και να θεσπιστούν οι σχετικές λεπτομέρειες για την υποβολή των αιτήσεων για την έκδοση των πιστοποιητικών.
(7)
Πρέπει να καθοριστούν οι λεπτομέρειες που θα εφαρμοστούν για τη διαχείριση της πρόσθετης ποσότητας για το τελευταίο τρίμηνο του 2004.
(8)
Πρέπει συνεπώς να γίνουν οι δέουσες τροποποιήσεις στον κανονισμό (ΕΚ) αριθ. 838/2004. Για να είναι δυνατή η έκδοση των πιστοποιητικών εισαγωγής του Ιουλίου 2004 πρέπει να αρχίσουν να ισχύουν αμέσως οι διατάξεις του παρόντος κανονισμού.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της μπανάνας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 838/2004, τροποποιείται ως εξής:
1)
Τα άρθρα 5, 6, 7 και 8 αντικαθίστανται από τα ακόλουθα άρθρα:
«Άρθρο 5
Διαθέσιμη ποσότητα για τη δεύτερη περίοδο έκδοσης των πιστοποιητικών του Ιουλίου 2004
Ποσότητα 105 000 τόνων είναι διαθέσιμη για τη δεύτερη περίοδο της έκδοσης των πιστοποιητικών του Ιουλίου 2004 για την εισαγωγή μπανανών στα νέα κράτη μέλη. Η ποσότητα αυτή ανοίγεται μέχρι ύψους 87 150 τόνων για τους παραδοσιακούς εμπορευόμενους και μέχρι 17 850 τόνων για τους μη παραδοσιακούς εμπορευόμενους.
Άρθρο 6
Ειδική ποσότητα αναφοράς για τους παραδοσιακούς εμπορευομένους για την περίοδο από την 1ή Μαΐου έως τις 31 Δεκεμβρίου 2004
1. Για κάθε παραδοσιακό εμπορευόμενο ο οποίος, κατά τη διάρκεια ενός των ετών της περιόδου αναφοράς 2000, 2001 και 2002, έχει πραγματοποιήσει την ελάχιστη ποσότητα πρωτογενών εισαγωγών μπανανών για την πώλησή τους σε ένα ή περισσότερα νέα κράτη μέλη, οι αρμόδιες αρχές του κράτους μέλους καταχώρησης του εμπορευομένου καθορίζουν μια ειδική ποσότητα αναφοράς για την περίοδο από την 1ή Μαΐου έως τις 31 Δεκεμβρίου 2004 με βάση το μέσο όρο των πρωτογενών εισαγωγών που πραγματοποιήθηκαν κατά την προαναφερθείσα τριετή περίοδο. Αυτή η ποσότητα αναφοράς καθορίζεται μέσω των δικαιολογητικών που προβλέπονται στο άρθρο 6 παράγραφος 2 και παράγραφος 4 πρώτο εδάφιο του κανονισμού (ΕΚ) αριθ. 414/2004.
Αυτή η ειδική ποσότητα αναφοράς λαμβάνεται εφαρμόζοντας στο μέσο ετήσιο όρο των πρωτογενών εισαγωγών που αναφέρονται στο προηγούμενο εδάφιο, το συντελεστή 0,667.
2. Λαμβάνοντας υπόψη τις ανακοινώσεις που πραγματοποιήθηκαν από τα κράτη μέλη και σε συνάρτηση με την ποσότητα που καθορίστηκε στο άρθρο 3 η Επιτροπή καθορίζει, εάν παραστεί ανάγκη, ένα συντελεστή προσαρμογής που θα εφαρμοστεί στην ειδική ποσότητα αναφοράς κάθε παραδοσιακού εμπορευομένου.
3. Οι αρμόδιες αρχές ανακοινώνουν σε κάθε εμπορευόμενο την ειδική ποσότητα αναφοράς του προσαρμοσμένη, εάν παρουσιαστεί ανάγκη, με το συντελεστή προσαρμογής που αναφέρεται στην παράγραφο 2, το αργότερο τη δεύτερη εργάσιμη ημέρα μετά από αυτή της δημοσιεύσεως του κανονισμού που καθόρισε τον συντελεστή αυτό.
Άρθρο 7
Ειδική χορήγηση των μη παραδοσιακών εμπορευομένων για την περίοδο από την 1ή Μαΐου έως τις 31 Δεκεμβρίου 2004
1. Οι αρμόδιες αρχές καθορίζουν μια ειδική χορήγηση μεριδίου για κάθε μη παραδοσιακό εμπορευόμενο που είναι καταχωρημένος σ' αυτές, για την περίοδο από την 1η Μαΐου έως τις 31 Δεκεμβρίου 2004.
Λαμβάνοντας υπόψη τις ανακοινώσεις που πραγματοποιήθηκαν από τα κράτη μέλη και σε συνάρτηση με την ποσότητα που καθορίστηκε στο άρθρο 3, η Επιτροπή καθορίζει, εάν παρουσιαστεί ανάγκη, ένα συντελεστή προσαρμογής που θα εφαρμοστεί στην αίτηση ειδικής χορήγησης κάθε μη παραδοσιακού εμπορευομένου.
2. Οι αρμόδιες αρχές ανακοινώνουν σε κάθε μη παραδοσιακό εμπορευόμενο τη χορήγηση μεριδίου του το αργότερο τη δεύτερη εργάσιμη ημέρα μετά από αυτή της δημοσιεύσεως του κανονισμού που καθορίζει τον συντελεστή αυτό.
Άρθρο 8
Υποβολή των αιτήσεων χορηγήσεως πιστοποιητικού και έκδοση των πιστοποιητικών
1. Οι αιτήσεις πιστοποιητικού εισαγωγής υποβάλλονται, στις αρμόδιες υπηρεσίες του κράτους μέλους στο οποίο ο εμπορευόμενος είναι καταχωρημένος.
2. Τα πιστοποιητικά εισαγωγής, εφεξής ονομαζόμενα “πιστοποιητικά προσχώρησης”, εκδίδονται μόνο για τη θέση σε ελεύθερη κυκλοφορία σε ένα νέο κράτος μέλος.
3. Οι αιτήσεις πιστοποιητικού περιλαμβάνουν τις ενδείξεις “πιστοποιητικό - προσχώρηση”, κατά περίπτωση, “παραδοσιακός εμπορευόμενος” ή “μη παραδοσιακός εμπορευόμενος” και “κανονισμός (ΕΚ) αριθ. 838/2004. Πιστοποιητικό που ισχύει μόνο σε ένα νέο κράτος μέλος”.
Οι ενδείξεις αυτές περιλαμβάνονται στην θέση 20 του πιστοποιητικού.»
2)
Προστίθενται τα ακόλουθα άρθρα:
«Άρθρο 8α
Υποβολή αιτήσεων χορήγησης και έκδοση των πιστοποιητικών τον Ιούλιο του 2004 για τη δεύτερη περίοδο
1. Για τη δεύτερη περίοδο, οι αιτήσεις χορήγησης πιστοποιητικού υποβάλλονται το αργότερο την έκτη εργάσιμη ημέρα μετά από τη δημοσίευση του κανονισμού αυτού.
Επί ποινή απόρριψης ως απαράδεκτης, η αίτηση ή οι αιτήσεις έκδοσης πιστοποιητικού που υποβάλλονται από ένα εμπορευόμενο δεν δύνανται να αφορούν συνολικώς ποσότητα μεγαλύτερη από:
α)
35 % της ειδικής ποσότητας αναφοράς που ανακοινώθηκε σε εφαρμογή του άρθρου 6 παράγραφος 3, για ένα παραδοσιακό εμπορευόμενο·
β)
35 % της ειδικής χορήγησης μεριδίου που ανακοινώθηκε σε εφαρμογή του άρθρου 7 παράγραφος 2, για ένα μη παραδοσιακό εμπορευόμενο.
Οι αρμόδιες αρχές εκδίδουν τα πιστοποιητικά εισαγωγής, αμελλητί.
2. Τα πιστοποιητικά εισαγωγής που εκδίδονται σε εφαρμογή του παρόντος άρθρου έχουν διάρκεια ισχύος που αρχίζει από την ημέρα της πραγματικής εκδόσεώς τους και λήγει στις 7 Οκτωβρίου 2004.
Άρθρο 8β
Υποβολή των αιτήσεων χορήγησης πιστοποιητικού και έκδοση των πιστοποιητικών τον Σεπτέμβριο 2004 για την τρίτη περίοδο
1. Για την τρίτη περίοδο εκδόσεως των πιστοποιητικών τον Σεπτέμβριο 2004, οι αιτήσεις χορηγήσεως πιστοποιητικού υποβάλλονται σύμφωνα με το άρθρο 15 του κανονισμού (ΕΚ) αριθ. 896/2001.
2. Επί ποινή απόρριψης ως απαράδεκτων, οι αιτήσεις έκδοσης πιστοποιητικών εισαγωγής για την πρόσθετη ποσότητα,
α)
οι οποίες υποβάλλονται από παραδοσιακό εμπορευόμενο, δεν δύνανται να αφορούν ποσότητα που να υπερβαίνει τη διαφορά μεταξύ της ποσότητας αναφοράς που ανακοινώθηκε σε εφαρμογή του άρθρου 6 παράγραφος 3, και του αθροίσματος των ποσοτήτων που αφορούν τα πιστοποιητικά εισαγωγής τα οποία του εκδόθηκαν αντιστοίχως στο πλαίσιο των δύο πρώτων περιόδων των μηνών Μαΐου και Ιουλίου·
β)
οι οποίες υποβάλλονται από μη παραδοσιακό εμπορευόμενο δεν δύνανται να αφορούν ποσότητα που υπερβαίνει τη διαφορά μεταξύ της χορηγήσεως του μεριδίου που ανακοινώθηκε σε εφαρμογή του άρθρου 7 παράγραφος 2 και του αθροίσματος των ποσοτήτων που αφορούν τα πιστοποιητικά εισαγωγής τα οποία του εκδόθηκαν αντιστοίχως στο πλαίσιο των δύο πρώτων περιόδων των μηνών Μαΐου και Ιουλίου.
3. Τα πιστοποιητικά που αναφέρονται στο παρόν άρθρο εκδίδονται σύμφωνα με το άρθρο 18 του κανονισμού (ΕΚ) αριθ. 896/2001.»
Άρθρο 2
Έναρξη ισχύος
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Ιουλίου 2004.

Labels: 3
17
15